Ritratt mibgħut minn Drachma LGBTI+  Persuna gay li kien fil-laqgħa li saret bejn l-Arċisqof Charles Sicluna, l-Isqof Awżiljarju Joseph Galea-Curmi u numru ta' organizzazzjonijiet tal-persuni LGBTIQ+, "kien tant emozzjonat li ddeskriva l-laqgħa bħala esperjenza ta' fejqan u komfort". Dan ħareġ minn stqarrija ta' Drachma LGBTI, f'isem l-NGOs LGBTIQ+, u li fiha rrimarkat li fil-laqgħa kien hemm sens ta' sinodalità fost dawk kollha preżenti. Matul il-laqgħa, l-Arċisqof Charles Scicluna enfasizza li s-soċjetà m'għandhiex tuża ċertu lingwaġġ kif ukoll il-ħtieġa li wieħed jaħseb qabel jitkellem dwar persuni LGBTIQ+. Stqarr li s-soċjetà għandha tqis li persuni LGBTIQ+ huma persuni bħal ħaddieħor, u li għandhom jiġu trattati b'rispett u dinjità. Dan hu l-uniku mod kif tista' tintwera l-imħabba ta' Kristu, saħaq l-Arċisqof. Waqt il-laqgħa ġew diskussi ċertu aspetti mill-ħajja ta' nies LGBTIQ+, l-isfidi li jaffaċċjaw, kif ukoll ix-xogħol li jagħmlu l-organizzazzjonijiet, x'sapport jagħtu, il-kuxjenza li qiegħda titqajjem, kif ukoll id-drittijiet li ħadmu għalihom. L-NGOs tkellmu wkoll dwar il-bidliet pożittivi li raw f'Malta fl-aħħar snin. Wieħed mis-suġġetti diskussi kien li persuni LGBTIQ+ għamlu snin twal iħossu mistħija minħabba l-identità tagħhom, u li minkejja l-progress li sar, għad hawn ħafna nies li qegħdin jiġu ppersegwitati madwar id-dinja. Il-komunità LGBTIQ+ tkellmet ukoll dwar modi differenti ta' kif nies Kattoliċi li huma LGBTIQ+ jistgħu jħossuhom aktar komdi mal-Knisja. Intqal ukoll li l-Arċisqof u l-Isqof Awżiljarju kienu sensittivi għall-bżonnijiet tal-Kattoliċi LGBTIQ+ u wiegħdu li se jkomplu joffru spazju għal kull persuna. L-NGOs tkellmu wkoll dwar l-importanza tal-iżvilupp tax-xjenzi umani, u r-riżultati miksuba minn ċerti studju. Sostnew kif din l-informazzjoni hija importanti biex il-Knisja tkompli żżid fir-riflessjonijiet u l-attitudnijiet pastorali tagħha fid-dawl tar-riċerka u l-evidenza dwar ir-realtà ta' nies LGBTIQ+ u l-familji tagħhom. Waqt il-laqgħa, l-Arċisqof u l-Isqof Awżiljarju ngħataw informazzjoni miġbura minn żewġ surveys mir-rappreżentanti tal-LGBT+ Gozo u l-MGRM. L-organizzazzjonijiet preżenti għal din il-laqgħa kienu: l-Allied Rainbow Community, id-Drachma LGBTI, id-Drachma Parents Group, l-LGBTI+ Gozo, u l-Malta LGBTIQ Rights Malta.